L’Ajuntament de Burjassot aprova una moció pel dret dels ciutadans a una vivenda digna
2025-07-24

L’Ajuntament de Burjassot, a instàncies de la moció presentada pel grup Totes amb Burjassot, ha aprovat en el Ple Ordinari del mes de setembre amb els vots a favor d’aquest grup, PSPV-PSOE, Compromís, Ciutadans i EU, i l’abstenció del PP, una moció pel dret a una vivenda digna per als ciutadans.

Entre els acords aprovats en la moció, es contempla la “constitució d’una Coordinadora Local de Vivenda municipal per a facilitar la comunicació i l’atenció a les persones amb demandes i necessitats relacionades amb l’habitatge”, així mateix, planteja “incloure a la societat civil en les negociacions que manté l’Equip de Govern municipal amb les entitats bancàries per a la cessió d’habitatges buits per a lloguer social mitjançant la creació d’una Mesa de Negociació oberta en la qual s’incloga, com a mínim, a persones representants de la Plataforma d’Afectats per les Hipoteques, a les famílies afectades per desnonaments i execucions hipotecàries i als representants de les entitats bancàries implicades, amb la possibilitat que altres associacions i/o agrupacions activistes pel dret a un habitatge digne puguen tenir representació”.

A més, també contempla, entre altres accions, l’aprovació d’un Pla d’Emergència d’Habitatge, la creació d’un Registre Municipal de Sol·licitants d’habitatge per a lloguer social i “estudiar la possibilitat, en funció de les competències de l’Ajuntament, de donar facilitats per al lloguer entre particulars, tant per part de la persona arrendatària com l’arrendadora, per exemple, mitjançant la creació d’un Servei Municipal de Lloguer, per a facilitar l’accés a l’habitatge”.

A aquestes mesures s’uneix també “el fet de poder garantir el subministrament d’aigua potable, llum i gas, així com l’engegada de mecanismes efectius de la gestió d’ajudes a famílies amb dificultats econòmiques” i “desenvolupar una reunió permanent cada trenta dies entre l’Equip de Govern de l’Ajuntament de Burjassot, les associacions i plataformes ciutadanes activistes pel dret a l’habitatge, com la Plataforma d’Afectats per les Hipoteques i persones afectades per la problemàtica social descrita per assegurar que el govern municipal és coneixedor de les demandes d’aquests col·lectius i que aquests són escoltats pels principals responsables de la Corporació Local”.

Finalment, la moció arreplega oferir, “des de l’Ajuntament de Burjassot, un suport ferm a la Plataforma d’Afectats per les Hipoteques en els deu punts que proposen al Govern de la Generalitat per a fer efectiu el dret a un habitatge digne i atallar el problema dels desnonaments”.